AFRIKAANSE OPSOMMING: Die kwessie van attrisie by voorgraadse diploma student verpleegsters is al vir ’n geruime tyd kommerwekkend. Attrisie word as kompleks bestempel en om dit te begryp, is dit noodsaaklik om aandag te skenk aan die tempo waarteen dit vookom, asook die redes en tendense in Suid-Afrika te bepaal. Om attrisie in Suid-Afrika te kan begryp, moet die internasionale tendense in ag geneem word om te bepaal of Suid-Afrika ’n unieke probleem het. Weens die enorme finansiële onkoste wat die staat het ten opsigte hiervan en die student se selfvertroue, asook hulle geloof en begrip in al die sisteme wat in plek is wat gefaal het, word dit ’n bekommernis. Die redes waarom studente kies om verpleging te doen en hulle akademiese vordering gedurende hulle sekondêre skoolopleiding, behoort ’n duidelike aanduiding aan die onderwysowerhede te wees hoe suksesvol die studente kan wees. Die doel van hierdie studie is om die moontlike redes vir attrisie by studente wat die voorgraadse diploma kursus in verpleging volg, te bepaal. Die doelwit is om die attrisie-tempo by studente in die voorgraadse diploma kursus, te bepaal. Redes vir attrisie verg ’n indringende ondersoek van die ouderdom, huistaal, vakke geneem in die sekondêre skool, familie-ondersteuning, redes waarom verpleging as loopbaan gekies word, probleme wat ondervind word, redes waarom die kursus nie voltooi word nie en hoedat dit hulle geaffekteer het. Die doelwitte is behaal deur ’n beskrywende studie met ’n kwantitatiewe benadering te volg. Die teikenbevolking (N=260/100%) het bestaan uit alle studente wat nie hulle voorgraadse verpleegkursus binne vier jaar tussen die jare 2007-2010 aan ’n verpleegkollege in die Wes-Kaap voltooi het nie. Die steekproef bevolking (n=58/22%) het vrywillig ingestem om aan die studie deel te neem. ’n Telefoniese vraelys met geslote vrae is geadministreer en ’n klein gedeelte het ’n likertskaal bevat. Data is gekollekteer deur die navorser en ’n opgeleide veldwerker. Etiese goedkeuring is verkry van die Gesondheidsnavorsing se Etiese Komitee aan die Fakulteit van Gesondheidswetenskappe, Universiteit van Stellenbosch. Toestemming is ook verkry van die Wes-Kaapse Provinsiale Administrasie om die navorsing te doen. Ingeligte toestemming is van die deelnemers verkry. Betroubaarheid en geldigheid is ondersteun deur ’n loodsondersoek wat uitgevoer is op (n=10/10%) van die deelnemers aan die Wes-Kaap Kollege vir Verpleging om die uitvoerbaarheid van die studie te verseker. Die data is geanaliseer deur ’n statistikus en in tabelle en grafieke aangebied. Statistiese analise is bepaal deur ordinale en nominale data. Die uitslae het bewys dat daar ’n aantal faktore is wat bygedra het tot die attrisie van voorgraadse studente wat die verpleegdiploma doen. Die uitslae het bewys dat die meerderheid van die studente se huistaal Xhosa 43% (n=25/58) is, waarvan die meerderheid vroulik en enkel met een kind is. Die hoofredes waarom verpleging gekies is as loopbaan, is omdat dit ’n beroep/roeping is. Die aanbevelings is om te verseker dat alle verpleegkolleges geïntegreer word by instellings vir hoër onderwys, daardeur word strenger seleksie-kriteria verseker. Daar behoort ’n oorbruggingsjaar vir participante te wees om hulle geletterdheid en syfervaardigheid in so ’n mate te verbeter dat hulle lesings in Engels verstaan wanneer dit aangebied word. Daar behoort sisteme in plek te wees om participante te help wat gemiddeld presteer of sukkel. Die gevolgtrekking is dat attrisie kompleks is wat meer konkrete sisteme verg om die tempo waarteen dit plaasvind, die hoof te bied. ’n totale transformasie van voorgraadse diploma verplegingsprogramme behoort aangeroer te word.